IMISLab/GreekWikipedia huggingface dataset:
Φάρος της Πάτρας

Ο Φάρος της Πάτρας είναι κτίσμα στην λιμενική ζώνη του Δήμου Πατρέων και αποτελεί σύμβολο της πόλης. Βρίσκεται παράκτια στην περιοχή του ιερού ναού του Αγίου Ανδρέα, δίπλα στην ιχθυόσκαλα της περιοχής.

 Ο πρώτος φάρος ήταν ξύλινος και είχε κτιστεί το 1858 σε άλλη κοντινή τοποθεσία, στον μώλο του Αγίου Νικολάου, καταστράφηκε όμως κατά την διάρκεια θύελλας το 1865. Αντικαταστάθηκε με νέο πέτρινο φάρο το 1878, ο οποίος είχε διάμετρο 4-5 τ.μ. και ύψος 17 μέτρων. Ο πύργος αυτός κατεδαφίστηκε το 1972 επί της δημαρχίας του Κωνσταντίνου Γκολφινόπουλου κατά την διάρκεια εργασιών για τον εκσυγχρονισμό των υποδομών του λιμανιού. Το 1999 το τοπικό συμβούλιο της πόλης αποφάσισε να ξαναχτιστεί ο φάρος, νοτιότερα στην περιοχή του ναού του Αγίου Ανδρέα. Ο νέος αυτός φάρος δεν έχει ναυτιλιακή χρήση αλλά κυρίως πολιτισμική, αποτελώντας ένα από τα αξιοθέατα της πόλης. Στο ισόγειο του κτίσματος υπάρχει καφετέρια και η γύρω περιοχή έχει μετατραπεί από τότε σε πάρκο, αποτελώντας χώρο αναψυχής της πόλης. Ο φάρος της Πάτρας, του 20ού γυμνάσιου Πάτρας, 2009 - Αιμιλία Σιακοβέλη (επιμέλεια) / Κώστας Δαουλτζής (επιμέλεια) Η ιστορία της Πάτρας: Nοσταλγία και πνευματικά δικαιώματα, του Ανδρέα Τσιλίρα, 28.03.2014 - Εφημερίδα «Τέταρτο», φ. 113 O παλιός φάρος στην Πάτρα - faroi.com
Μόριτζ φον Μπίσινγκ

Ο Μόριτζ φον Μπίσινγκ (γερμανικά : Alexander Moritz Reinhold "Fritz" von Bissing) (Μετζ, Γερμανική Αυτοκρατορία, 9 Σεπτεμβρίου 1886 - Φρανκφούρτη, 18 Μαρτίου 1954) ήταν Γερμανός πρωταθλητής της αντισφαίρισης, του ποδόσφαιρου, ράγκμπι και χόκεϊ επί χόρτου.

 Συμμετείχε στους Ολυμπιακούς αγώνες του 1908 στο Λονδίνο όπου πήρε μέρος μόνο στο απλό αντρών όπου αποκλείστηκε στο τρίτο του παιχνίδι. Το 1913 κέρδισε τον τίτλο στο διπλό στο Παγκόσμιο πρωτάθλημα σε σκληρό γήπεδο με συμπαίκτη τον Χάινριχ Κλάινσροτ. Είχε αγωνιστή στο Γουίμπλεντον από το 1908 έως το 1912 σε 8 παιχνίδια. Έπαιξε σε εθνικό επίπεδο ποδόσφαιρο, ράγκμπι και Χόκεϊ επί χόρτου. Το 1907 οργάνωσε τον πρώτο αγώνα χόκεϊ επί χόρτου στη Γερμανία, η μητέρα του μάλιστα δώρισε το τρόπαιο νίκης, μια «ασήμι ασπίδα». Το 1918 εξελέγη πρόεδρος του σωματείου Χόκεϊ, SC Frankfurt 1880. Μετά την ανάληψη της εξουσίας από τους Ναζί στη Γερμανία λόγω του ότι ήταν παντρεμένος με Εβραία μετανάστευσε στις Ηνωμένες Πολιτείες το 1933. Μετά τον Δεύτερο παγκόσμιο πόλεμο επέστρεψε στη Φρανκφούρτη και επανεξελέγη πρόεδρος του σωματείου της SC Frankfurt 1880.
Νούμμος

O Νούμμος ή νούμμιο, λατιν. nummus = χρήματα, ήταν το πιο μικρό χάλκινο ρωμαϊκό νόμισμα που κυκλοφόρησαν οι επίγονοι του Κωνσταντίνου Α΄ από το 337. Η λέξη προέρχεται από την ελληνική νόμος και στη δυτική δωρική διάλεκτο της Μεγάλης Ελλάδας νούμμος σήμαινε το νόμιμο βάρος, το νόμισμα. Στην περίοδο της ύστερης Δημοκρατίας και της πρώιμης Αυτοκρατορίας η λέξη χρησιμοποιόταν για να δηλώσει γενικά τα νομίσματα ή τους σηστέρτιους, τη βασική μονάδα λογαριασμών.

 Περί το 294, κατά την Τετραρχία, εμφανίστηκε ένα νέο μεγάλο μπρούτζινο νόμισμα βάρους π. 10 γραμ. και διαμ. 30 χλστ.· το επίσημο όνομά του ήταν νούμμος, αν και μέχρι πρόσφατα οι νομισματολόγοι το αποκαλούσαν φόλλι. Τώρα νούμμο καλούμε συνήθως μόνο τις κοπές του 5ου-7ου αι. στην Κωνσταντινούπολη: αυτά είναι μικρά, άσχημα κατασκευσμένα παιστά νομίσματα, με βάρος λιγότερο από 1 γρ. και ήταν η πιο μικρή αξία των Ρωμαϊκών νομισμάτων της εποχής. Επίσημα ήταν το 1/7200 του χρυσού σόλιδου, αλλά πιο συχνά η ισοτιμία κυμαινόταν από 1/6000 - 1/12000. Ο νούμμος έφερε τη μορφή του Αυτοκράτορα και στην άλλη όψη συνήθως το μονόγραμμα του Αυτοκράτορα· μερικοί του Ιουστινιανού Α΄ (527-565) αντί του μονογράμματος φέρουν την αξία του νομίσματος, το Α΄ (1). Το 498 ο Αναστάσιος Α΄ (491-518) αναθεώρησε το νόμισμα μέσω του κόμη του ιερού θησαυρού (comes sacrarum largitonum) Ιωάννη του Παφλαγόνος. Εισήγαγε πολλαπλάσια του νούμμου: Ι΄ (10) νούμμοι (δεκανούμμιο), Κ΄ (20) νούμμοι (ημιφόλλις, semifollis) και Μ΄(40) νούμμοι (=φόλλις). Η έκδοση του ενός νούμμου φαίνεται πως έπαυσε. Το 513 τα βάρη των νομισμάτων αυτών διπλασιάστηκαν, έτσι ο φόλλις ζύγιζε 20 γρ., εισήχθη το νόμισμα των Ε΄ (5) νούμμων (πεντανούμμιο) και η έκδοση του ενός νούμμου επανήλθε. Το 538/9 ο Ιουστινιανός Α΄ επέφερε αλλαγές στους 40 νούμμους (φόλλι) και αύξησε το βάρος του σε 25 γρ., ενώ το 541/2 το μείωσε σε 22,5 γρ. Την εποχή αυτή εισήχθη η νέα αξία των Λ΄ ή ΧΧΧ (30) νούμμων και το 1 νούμμιο έπαυσε να κόβεται, συνεχίστηκε όμως στο εξαρχάτο της Καρχηδόνας ως τον 7ο αι. Κατά τον 7ο αι. οι συνεχείς στρατιωτικές και οικονομικές κρίσεις οδήγησαν στην περαιτέρω μείωση του βάρους και σε αξιοσημείωτη μείωση της ποιότητας των μπρούτζινων νομισμάτων. Ως την εποχή του Κώνστα Β΄ (641-668) ο φόλλις ζύγιζε μόνο 3 γρ. Συνεπώς οι αξίες κάτω των 20 ημιφόλλεων ήταν πρακτικά αδύνατο να κοπούν και αγκαταλείφθηκαν. Έτσι ο όρος νούμμος έμεινε σε χρήση ως λογιστική μονάδα για το 1/6000 του σόλιδου και στην καθομιλούμενη γλώσσα σήμαινε "ψιλά". Παραλλαγές του όρου νούμμος εμφανίζονται στην ιατρική γλώσσα, την ταξινόμηση των φυτών και των απολιθωμάτων: Ziziphus nummularia (τζιτζιφιά) νοῦμμος, νόμος. Liddell, Henry George; Scott, Robert; A Greek–English Lexicon at the Perseus Project. Kazhdan, Alexander Petrovich, ed. (1991). The Oxford Dictionary of Byzantium. New York, New York and Oxford, United Kingdom: Oxford University Press. p. 1504. ISBN 978-0-19-504652-6. Hendy, Michael F. (1989). The Economy, Fiscal Administration and Coinage of Byzantium. London, United Kingdom: Variorum Reprints. p. 89. ISBN 0-86078-253-0. Sear, David R.; Bendall, Simon; O'Hara, Michael Dennis. Byzantine Coins and their Values. London, United Kingdom: Seaby.
Ρόμπερτ Τραμπ

Ο Ρόμπερτ Τραμπ (Robert Stewart Trump ; 26 Αυγούστου 1948 - 15 Αυγούστου 2020) ήταν Αμερικανός επιχειρηματίας, μεσίτης και ο μικρότερος αδερφός του προέδρου των ΗΠΑ Ντόναλντ Τραμπ.

 Ο Τραμπ ήταν γιος του Φρεντ Τραμπ και της Μαίρη-Ανν ΜακΛέοντ. Έγινε μέλος της οικογενειακής επιχείρησης και διοικούσε τις μεσιτικές επιχειρήσεις του Οργανισμού Τραμπ έξω από το Μανχάτταν. Υπηρέτησε στο διοικητικό συμβούλιο της ZeniMax Media από το 2000 έως το 2020. Ο Τραμπ παντρεύτηκε την Blaine Beard, την οποία συνάντησε σε μια φιλανθρωπική οργάνωση. Οι δυο τους πήραν διαζύγιο το 2007. Ο Τραμπ είχε τέσσερα αδέρφια, μεταξύ των οποίων τον Πρόεδρο των ΗΠΑ Ντόναλντ Τραμπ. Ζούσε στο Μίλμπρουκ της Νέας Υόρκης. Σύμφωνα με τα αμερικανικά μέσα ενημέρωσης, ο Τραμπ ήταν ιδιαίτερα επιφυλακτικός και απείχε από την δημοσιότητα. Ορισμένοι φίλοι και γείτονες ανέφεραν ότι διέθετε μια πολύ διαφορετική προσωπικότητα από εκείνην του αδερφού του Ντόναλντ Τραμπ. Ήταν γνωστός για την γενναιοδωρία, την μετριοπάθεια και την φιλανθρωπία του. Στις 15 Αυγούστου, ο Λευκός Οίκος ανακοίνωσε ότι νοσηλεύτηκε και την επόμενη ημέρα ότι πέθανε. Η Μαίρη Τραμπ δήλωσε σε μια συνέντευξη λίγες μέρες πριν τον θάνατό του ότι ο Ρόμπερτ Τραμπ ήταν άρρωστος και είχε νοσηλευτεί "αρκετές φορές κατά τους τελευταίους τρεις μήνες". Σε μια δήλωσή του, ο Πρόεδρος Τραμπ δήλωσε : "Δεν ήταν απλώς ο αδερφός μου, ήταν ο καλύτερος φίλος μου".
Clockwork Angels

Το Clockwork Angels είναι το εικοστό στούντιο άλμπουμ του καναδικού χαρντ ροκ συγκροτήματος Rush, το οποίο κυκλοφόρησε στις 12 Ιουνίου του 2012 μέσω της δισκογραφικής εταιρίας "Anthem Records" στον Καναδά και μέσω της "Roadrunner" στις Ηνωμένες Πολιτείες την ίδια ημέρα, ενώ κυκλοφόρησε στην Αυστραλία στις 8 Ιουνίου και στην Ευρώπη στις 13 Ιουνίου του ίδιου έτους.

 Τον Απρίλιο του 2010, οι Rush μπήκαν στα "Blackbird Studios" του Νάσβιλ, ηχογραφώντας τα κομμάτια "Caravan" και "BU2B". Παραγωγός ήταν ο Νικ Ρασκούλινετς με μηχανικό ήχου τον Ρίτσαρντ Τσίκι και τα δύο κομμάτια κυκλοφόρησαν σε μορφή σινγκλ μέσω διαδικτύου. Στις 29 Ιουνίου του ίδιου έτους, το συγκρότημα ξεκίνησε την "Time Machine Tour" και μετά από 44 συναυλίες στην Βόρεια και τη Νότια Αμερική μέχρι τις 17 Οκτωβρίου, πραγματοποίησαν ένα διάλειμμα, συνεχίζοντας την περιοδεία στα τέλη Μαρτίου του 2011, με εμφανίσεις σε Ευρώπη και Αμερική μέχρι τις 30 Ιουνίου. Κατά την διάρκεια των ζωντανών αυτών εμφανίσεων, το συγκρότημα έπαιζε ολόκληρο το άλμπουμ "Moving Pictures".Το φθινόπωρο του 2011, οι Rush συνέχισαν τις ηχογραφήσεις για τον εικοστό τους δίσκο, στα "Revolution Recording Studios" του Τορόντο. Το σινγκλ "Headlong Flight" κυκλοφόρησε στις 19 Απριλίου 2012, μπαίνοντας στα καναδικά τσαρτ. Το "Clockwork Angels" κυκλοφόρησε στις 12 Ιουνίου στην Βόρεια Αμερική, με την περιοδεία για την προώθηση του να ξεκινάει στις 7 Σεπτεμβρίου του ίδιου έτους. Μετά από 72 συναυλίες στις Ηνωμένες Πολιτείες, τον Καναδά και την Ευρώπη, η περιοδεία ολοκληρώθηκε στο Κάνσας Σίτυ στις 4 Αυγούστου 2013.Ο δίσκος ανέβηκε στην κορυφή των τσαρτ της πατρίδας των Rush, όντας ο πρώτος που κατάφερε κάτι τέτοιο μετά το "Signals" του 1982. Επίσης, ανέβηκε στην δεύτερη θέση του αμερικάνικου Billboard και το Top-10 σε άλλες τέσσερις χώρες. Οι κριτικές για το άλμπουμ υπήρξαν θετικές, με το "Allmusic" να του δίνει τέσσερα αστέρια με άριστα τα πέντε, το "Sputnik Music" μέσο όρο βαθμολογιών 4,1 / 5, το γερμανικό "Metal Hammer" 7 / 7, η "The Guardian" 4 / 5, το "NOW Magazine" 4 / 5, το "Pop Matters" 7 / 10 και το "Metal Archives" 98%. Όλη η μουσική είναι γραμμένη από τους Τζέντι Λι και Άλεξ Λάιφσον, ενώ οι στίχοι είναι γραμμένοι από τον Νιλ Πιρτ. Clockwork Angels (άλμπουμ)Καναδάς (CRIA Certification): Χρυσός Οι μουσικοί οι οποίοι ηχογράφησαν το "Clockwork Angels" ήταν οι εξής: Τζέντι Λι - φωνητικά, μπάσο, συνθεσάιζερ Άλεξ Λάιφσον - ηλεκτρική και ακουστική κιθάρα, πλήκτρα Νιλ Πιρτ - τύμπανα, κρουστάΓκεστ συμμετοχέςΤζέισον Σνάιντερμαν - πιάνο Ντέιβιντ Κάμπελ - ενορχήστρωση Clockwork Angels - Rush | Songs, Reviews, Credits, Awards | AllMusic Rush - Clockwork Angels (album review) | Sputnikmusic Rush - Clockwork Angels - Encyclopaedia Metallum: The Metal Archives
186 Σελούτα

Η Σελούτα (Celuta) είναι αστεροειδής της Κύριας Ζώνης με απόλυτο μέγεθος (όπως ορίζεται για το Ηλιακό Σύστημα) 8,91. Ανακαλύφθηκε το 1878 από τον Γάλλο αστρονόμο Προσπέρ Ανρί, που παρατηρούσε από το Παρίσι.

 Η μέση διάμετρος της Σελούτας υπολογίσθηκε σε 50 χλμ. Ο φασματικός της τύπος είναι S (λιθώδης), ενώ το άλβεδό της είναι 0,193. Η Σελούτα περιστρέφεται γύρω από τον εαυτό της μία φορά κάθε 19 ώρες και 36 λεπτά. Τροχιά από το JPL (Java) / Εφημερίδα
Μάρω Τράντα

Η Μάρω Τράντα, γεννημένη στον Βελβεντό Κοζάνης στις 21 Φεβρουαρίου 1992, είναι Ελληνίδα διεθνής καλαθοσφαιρίστρια. Έχει ύψος 1,76 m και αγωνίζεται στην θέση του σμολ φόργουορντ για την ομάδα του Άρη.

 Η Τράντα ξεκίνησε την καριέρα της από τον Α.Σ. Βελβεντό Κοζάνης, σύλλογο της γενέτειρας της. Στα δεκαοκτώ της χρόνια αποκτήθηκε από την ομάδα του Άρη, όπου παρέμεινε για τέσσερις σεζόν. Το 2010-11, αγωνίστηκε σε δώδεκα παιχνίδια της Α1 εθνικής κατηγορίας, κατακτώντας την τέταρτη θέση με τους "κίτρινους", έχοντας 2,2 πόντους ανά αγώνα. Την ίδια χρονιά, αγωνίστηκε στο EuroCup, όπου ο Άρης έφθασε μέχρι την φάση των '32, αποκλειόμενος από την ρωσική Ντιναμό Νοβοσιμπίρσκ.Την επόμενη χρονιά, η Τράντα αγωνίστηκε σε όλους τους αγώνες της ομάδας της, με μέσο όρο 5,3 πόντων. Το 2012-13, η ομάδα της Θεσσαλονίκης κατέλαβε την έκτη θέση του πρωταθλήματος, αλλά την επόμενη σεζόν υποβιβάστηκε οικειοθελώς στην Α2 εθνική κατηγορία λόγω οικονομικών δυσκολιών. Η Τράντα παρέμεινε στους "κίτρινους" μέχρι το καλοκαίρι του 2014, όταν μεταγράφηκε στον Όλυμπο Ελευθέριου- Κορδελιού, βοηθώντας τον να ανέβει στην Α2 εθνική κατηγορία. Το καλοκαίρι του 2015, επέστρεψε στον Άρη, αγωνιζόμενη στο πρωτάθλημα της Α2. Το καλοκαίρι του 2017 μεταγράφηκε στον ΠΑΟΚ με τον οποίο αγωνίστηκε για μία χρονιά, ενώ έπαιξε και στον τελικό του Κυπέλλου Ελλάδας. Η Τράντα είναι διεθνής με την εθνική Ελλάδος νεανίδων, έχοντας έντεκα συμμετοχές το 2009 και το 2010. Ελληνική Ομοσπονδία Καλαθοσφαίρισης - ΤΡΑΝΤΑ ΜΑΡΙΑ Αρχειοθετήθηκε 2016-04-27 στο Wayback Machine. Yellow News - Επιστροφή της Μάρω Τράντα στον Αρη Μάρω Τράντα, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά). (Αγγλικά) Tranta, Maria, στατιστικά της αθλήτριας στον επίσημο ιστότοπο της FIBA Europe. (Αγγλικά) Tranta, Maria, στατιστικά της αθλήτριας στον επίσημο ιστότοπο του αρχείου της FIBA.
Περικλής Κοροβέσης

Ο Περικλής Κοροβέσης (Αργοστόλι, 20 Ιουλίου 1941 - Αθήνα, 11 Απριλίου 2020) ήταν Έλληνας συγγραφέας, λογοτέχνης, ποιητής, ακτιβιστής και πολιτικός της Αριστεράς. Επέδειξε σημαντική αντιδικτατορική δράση και υπέστη βασανιστήρια και φυλακίσεις επί Χούντας.

 Σπούδασε Θέατρο με τον Δημήτρη Ροντήρη, σημειολογία με τον Ρολάν Μπαρτ και παρακολούθησε μαθήματα των Πιερ Βιντάλ-Νακέ, Μαρσέλ Ντετιέν, Κορνήλιου Καστοριάδη και άλλων στο Παρίσι. Από μικρή ηλικία μετείχε στο μαχητικό δημοκρατικό κίνημα της αριστεράς. Φυλακίστηκε και εξορίστηκε επί Χούντας. Ο Κοροβέσης κατέγραψε στο βιβλίο του «Ανθρωποφύλακες» τα βασανιστήρια και τις φυλακίσεις επί Χούντας στο ΕΑΤ-ΕΣΑ. Το βιβλίο κυκλοφόρησε πρώτα το 1969 σε λίγα αντίτυπα στη Γενεύη κι έπειτα, μεταφρασμένο σε πολλές γλώσσες, φανέρωσε σε ολόκληρο τον κόσμο το πραγματικό πρόσωπο της δικτατορίας των συνταγματαρχών. Βαρύνουσας σημασίας ήταν η κατάθεση του Κοροβέση στο Συμβούλιο της Ευρώπης. Η Χούντα, βέβαιη για την καταδίκη της, έσπευσε να αποχωρήσει από το Συμβούλιο, παραδεχόμενη εμμέσως τις καταθέσεις του Κοροβέση και των άλλων θυμάτων της που κατόρθωσαν και έφθασαν στο βήμα του Στρασβούργου. Ουσιαστικά επρόκειτο για αποπομπή της Ελλάδας από το Συμβούλιο της Ευρώπης.Μετά τη δολοφονία του Παύλου Μπακογιάννη από την οργάνωση 17Ν, το 1989, η εφημερίδα Έθνος δημοσίευσε συκοφαντικό άρθρο με υπογραφή της Αγγελικής Νικολούλη, το οποίο προσπαθούσε να εμπλέξει τον Περικλή Κοροβέση. Η κατηγορία αποδείχθηκε ανυπόστατη και η εφημερίδα αναγκάστηκε να απολογηθεί.Πέθανε στις 11 Απριλίου του 2020 στην Αθήνα. Το πρώτο και πιο γνωστό του βιβλίο είναι οι Ανθρωποφύλακες (1969), όπου περιγράφονται τα βασανιστήρια στα οποία προέβαινε η Χούντα των Συνταγματαρχών και η προσωπική του εμπειρία. Αρχικά κυκλοφόρησε κρυφά, αλλά αργότερα μεταφράστηκε σε πολλές γλώσσες.Έκτοτε έχει δημοσιεύσει και άλλα βιβλία, όπως Αριστερή Ανακύκλωση, Παράπλευρες καθημερινές απώλειες, Γυναίκες ευσεβείς του πάθους, Η πολιτική βία είναι πάντοτε φασιστική, Στο κέντρο του περιθωρίου, κλπ. Εκτός από πεζά, έχει συγγράψει και θεατρικά (π.χ. Tango Bar), αλλά και παιδικά έργα. Έχει εργαστεί ως αρθρογράφος στις εφημερίδες Ελευθεροτυπία, Η Εποχή και στην Εφημερίδα των Συντακτών. Επίσης, έχει συνεργαστεί με διάφορα περιοδικά, πολιτικά ή λογοτεχνικά, όπως η Γαλέρα. Το 1998 εκλέχθηκε δημοτικός σύμβουλος στο Δήμο Αθηναίων, με το συνδυασμό του Λέοντα Αυδή (ΚΚΕ). Ο Περικλής Κοροβέσης υπήρξε βουλευτής του ΣΥ.ΡΙΖ.Α. στο ξεκίνημα του. Συγκεκριμένα το 2007 εκλέχθηκε στην Α΄ Αθηνών. Μετείχε στη Διαρκή Επιτροπή Μορφωτικών Υποθέσεων της Βουλής και ήταν μέλος της Διπλωματικής Αντιπροσωπείας για τη φιλία και συνεργασία με τα κοινοβούλια της Γεωργίας, Νότιας Αφρικής και Σουηδίας. Το 2009 αποχώρησε από το κόμμα. Το ιστολόγιο του Περικλή Κοροβέση Το "επίσημο" βιογραφικό του Περικλή Κοροβέση Το συγγραφικό έργο του Διαβάστε ελεύθερα τα θεατρικά έργα του "Επιχείρησις Ιουδίθ" και "Tango Bar"
Απόλλων Χάμιλτον

Ο Απόλλων Χάμιλτον (Hamilton Apollo) υπήρξε ένας επαγγελματικός ελληνοκαναδικός ποδοσφαιρικός σύλλογος με έδρα την πόλη του "Χάμιλτον" της πολιτείας Οντάριο του Καναδά. Συμμετείχε ως το 1972 στο καναδικό επαγγελματικό πρωτάθλημα (National Soccer League), το παλιότερο εθνικό πρωτάθλημα, που διεξαγόταν από το 1927 ως το 1997. Στη συνέχεια συνενώθηκε με την ομάδα Τορόντο Ελλάς και μετείχε στο πρωτάθλημα ως Όμηρος (χωρίς τοπωνυμικό προσδιορισμό) από το 1973 ως το 1975. Το 1976 τη θέση του Όμηρου πήρε ο Πανελλήνιος Τορόντο. Στο Χάμιλτον υπάρχει και σήμερα σύλλογος με την επωνυμία "Απόλλων" που μετέχει στο τοπικό πρωτάθλημα παλαιμάχων (Hamilton and District Oldtimers Soccer League).

 Από το 1970 ως το 1972 (ενδεχομένως και τα έτη 1968, 1969), μετείχε στο επαγγελματικό πρωτάθλημα Καναδά (NSL) η ομάδα Απόλλων Χάμιλτον (Hamilton Apollo). Την ίδια περίοδο μετείχαν επίσης άλλοι δυο ελληνικοί σύλλογοι, ο Όμηρος Χάμιλτον (ως το 1970) και η Ελλάς (ως το 1972) από το κοντινό Τορόντο (43 μίλια από το Χάμιλτον). To 1973 τους δυο ελληνικούς συλλόγους που είχαν απομείνει στη λίγκα αντικατέστησε ο σύλλογος "Όμηρος", που εντάχθηκε στο πρωτάθλημα χωρίς τοπωνυμικό προσδιορισμό. Ο Όμηρος μετείχε για τρεις σεζόν και στη συνέχεια τον διαδέχθηκε ο Πανελλήνιος Τορόντο. Απόλλων Χάμιλτον: 1968 (CNSL): δεν είναι γνωστή η κατάταξη. 1969 (CNSL): δεν είναι γνωστη η κατάταξη. 1970 (CNSL-Senior Division): 12η θέση/14 ομ., 16 β. (6-4-16), 25-57. 1971 (CNSL-Senior Division): 13η θέση/14 ομ., 11 β. (3-5-18), 23-69. 1972 (CNSL-Senior Division): 10η θέση/15 ομ., 23 β. (10-3-15), 39-46. RSSSF - Ποδοσφαιρικά αρχεία: "Canadian National Soccer League".
Ρότζερ Γκριμάου

Ο Ρότζερ Γκριμάου Γκραζέρα (καταλανικά: Roger Grimau Gragera (γενν. 14 Ιουλίου 1978) είναι Ισπανός επαγγελματίας προπονητής καλαθοσφαίρισης και πρώην καλαθοσφαιριστής, ο οποίος ήταν σουίνγκμαν, που μπορούσε να παίξει επίσης ως πόιντ γκαρντ. Είναι ο τωρινός προπονητής της Μπαρτσελόνα.

 Ο Γκριμάου βοήθησε τη Λιέιδα Μπάσκετ στην άνοδο στη Liga ACB, την κορυφαία κατηγορία. Ήταν το αναμφισβήτητο αστέρι μιας νεαρής ομάδας που κέρδισε την άνοδο στο πρωτάθλημα. Εκτός από τον τίτλο του all-star στη σεζόν ανόδου τους, κέρδισε επίσης μια μεταγραφή στην επόμενη ομάδα του, τη Μπαρτσελόνα και μαζί της, μια κλήση στην Εθνική Ισπανίας, με την οποία κέρδισε το χρυσό μετάλλιο στους Μεσογειακούς Αγώνες του 2001. Τον Ιούλιο του 2011, υπέγραψε διετές συμβόλαιο με την Μπιλμπάο Μπασκέτ. Έμεινε στο σύλλογο μέχρι το Σεπτέμβριο του 2014. Τον Ιούνιο του 2015, ο Γκριμάου αποφάσισε να αποσυρθεί ως παίκτης. Ο Γκριμάου υπήρξε μέλος της Εθνικής Ισπανίας, με την οποία κέρδισε το χρυσό μετάλλιο στους Μεσογειακούς Αγώνες του 2001 και το αργυρό μετάλλιο στο Ευρωμπάσκετ του 2003. Ο Γκριμάου ξεκίνησε την προπονητική σταδιοδρομία του τη σεζόν 2015–16, ως βοηθός προπονητή στον ερασιτεχνικό καταλανικό σύλλογο ΚΜ Σαντ Τζουστ. Ένα χρόνο αργότερα, υπέγραψε με τον σύλλογο της Liga EBA (τέταρτη κατηγορία), ΤΑΚ Σαντς, για την πρώτη του εμπειρία ως προπονητής.Στις 26 Ιουνίου 2023, ο Γκριμάου διορίστηκε προπονητής της Μπαρτσελόνα, αντικαθιστώντας τον Σαρούνας Γιασικέβιτσιους. Μπαρτσελόνα Ευρωλίγκα: 2009–10 Πρωτάθλημα Ισπανίας: 2003–04, 2008–09, 2010–11 Κύπελλο Ισπανίας: 2007, 2010, 2011 Σούπερ Καπ Ισπανίας: 2004, 2009, 2010 Λιέιδα 2η Κατηγορία Ισπανίας: 2001 Εθνική Ισπανίας Μεσογειακοί Αγώνες 2001: Χρυσό Ευρωμπάσκετ 2003: Αργυρό Προφίλ στο Euroleague.net Προφίλ στο Eurobasket.com Προφίλ Ισπανικής Λίγκας Αρχειοθετήθηκε 2014-03-28 στο Wayback Machine. αρχείο (ισπανικά) Προφίλ στη FIBA
Βραβείο Καλίνγκα

Το Βραβείο Καλίνγκα για την εκλαΐκευση της Επιστήμης είναι βραβείο που απονέμεται ετησίως από την Εκπαιδευτική Επιστημονική και Πολιτιστική Οργάνωση των Ηνωμένων Εθνών («Ουνέσκο», UNESCO) για εξαιρετική ικανότητα στην παρουσίαση επιστημονικών θεμάτων στο ευρύ κοινό. Θεσμοθετήθηκε το 1952, μετά από δωρεά του Ινδού πολιτικού Μπίτζου Πατνάικ (Biju Patnaik), ιδρυτή και πρόεδρο του Ιδρύματος Καλίνγκα στην Ινδία.

 Το τιμώμενο πρόσωπο πρέπει να έχει επιδείξει, κατά τη διάρκεια μιας εξέχουσας σταδιοδρομίας ως συγγραφέας, συντάκτης, ομιλητής, παραγωγός (ή σκηνοθέτης ή παρουσιαστής) ταινιών ή ραδιοτηλεοπτικών προγραμμάτων, ταλέντο στην παρουσίαση της επιστήμης ή της τεχνολογίας στον μέσο άνθρωπο. Πρέπει ακόμα να έχει επιδιώξει να τονίζει τη διεθνή σημασία της επιστήμης και της τεχνολογίας, και τη συνεισφορά τους στη βελτίωση της διαβιώσεως, στον εμπλουτισμό της πολιτιστικής κληρονομιάς των εθνών, και στην επίλυση προβλημάτων που αντιμετωπίζει η ανθρωπότητα. Πολλοί από όσους τιμήθηκαν με το βραβείο ήταν επιστήμονες, ενώ άλλοι ήταν δημοσιογράφοι, εκπαιδευτικοί ή συγγραφείς. Το κάθε κράτος-μέλος της UNESCO έχει το δικαίωμα να προτείνει έναν μόνο υποψήφιο για το βραβείο μέσω της εθνικής επιτροπής του για την UNESCO, μετά από προτάσεις των εθνικών επιστημονικών ενώσεων, ή ενώσεων συγγραφέων επιστήμης. Υποψηφιότητες από μεμονωμένους ιδιώτες δεν γίνονται αποδεκτές. Ο νικητής επιλέγεται από τον γενικό διευθυντή της UNESCO μετά από προτάσεις μιας τετραμελούς κριτικής επιτροπής διορισμένης από τον ίδιο. Τρία μέλη της επιτροπής, προερχόμενα από τρεις διαφορετικές χώρες επιλέγονται με βάση την ισόρροπη γεωγραφική κατανομή και το τέταρτο μετά από σύσταση του Ιδρύματος Καλίνγκα. Το Βραβείο Καλίνγκα απονέμεται κατά τον εορτασμό της Παγκόσμιας Ημέρας Επιστήμης τις μονές χρονολογίες (2013, 2015, κλπ.) και στο Νέο Δελχί τις ζυγές. Ο τιμώμενος παίρνει το ποσό των 20 χιλιάδων αμερικανικών δολαρίων και ένα ασημένιο μετάλλιο «Άλμπερτ Αϊνστάιν» της UNESCO. Επιπλέον, ταξιδεύει στην Ινδία επί δύο έως τέσσερις εβδομάδες ως προσκεκλημένος της ινδικής κυβερνήσεως. Στις ζυγές χρονολογίες, ο αποδέκτης του Βραβείου ταξιδεύει στην πόλη όπου εορτάζεται η Παγκόσμια Ημέρα Επιστήμης ως προσκεκλημένος της UNESCO. Οι ακολουθοι άνθρωποι έχουν τιμηθεί με το Βραβείο: Μέχρι το 2015 το Βραβείο Καλίνγκα είχε απονεμηθεί σε 67 ανθρώπους από 23 χώρες. Από αυτούς, οι 61 ήταν άνδρες και οι 5 γυναίκες (λιγότερο από 8%). Οι 7 από τους 67 έχουν τιμηθεί και με Βραβείο Νόμπελ. Η χώρα με τους περισσότερους νικητές είναι (ως το 2015) το Ηνωμένο Βασίλειο με 10 και ακολουθούν οι ΗΠΑ με 9. Εκλαΐκευση της επιστήμης Επιστημονική δημοσιογραφία «Κατάλογος των βραβευθέντων στο Kalinga Foundation Trust». Ανακτήθηκε στις 28 Αυγούστου 2010. «Η σελίδα του βραβείου στην UNESCO». Ανακτήθηκε στις 24 Ιανουαρίου 2013.
Πίτερ φαν Μολ

Ο Πίτερ φαν Μολ (φλαμανδικά: Pieter Van Mol, Αμβέρσα, 1599 - Παρίσι, 8 Απριλίου 1650) ήταν Φλαμανδός ζωγράφος. Το ύφος του ήταν βαθιά επηρεασμένο από τους Πέτερ Πάουλ Ρούμπενς και Άμπραχαμ Γιάνσσενς.

 Ξεκίνησε τη σταδιοδρομία του ως μαθητής του Ζέχερ φαν ντεν Χρέβε στην Αμβέρσα από το 1611 ως το 1622, οπότε και έγινε "Δάσκαλος" στη Συντεχνία του Αγίου Λουκά της πόλης. Είναι, επίσης, πιθανόν να διετέλεσε μαθητής του Άρτους Βόλφφορτ. Δημιούργησε δικό του εργαστήριο στο Παρίσι το 1631, όπου και έλαβε μερικές παραγγελίες, όπως αυτή του 1635 για την υλοποίηση ορισμένων τοιχογραφιών στο παρεκκλήσιο "Sacré-Cœur" στην "Église des Carmes", καθώς και παραγγελίες από τη βασίλισσα. Το 1640 νυμφεύτηκε την Ανν φαν ντερ Μπουρχτ (ή Άννα φαν ντερ Μπους, Anne Van der Burght ή Anna Van der Busch), με την οποία απέκτησαν οκτώ παιδιά, περιλαμβανομένου και του ζωγράφου και χαράκτη Ρόμπερτ Μολ. Στα 1640 καταγράφεται να ζει στο Παρίσι στον κύκλο των καλλιτεχνών Ζακ Φουκιέ, Φίλιπ Φλέχελς, Βίλλεμ Καλφ, Νικάσιους Μπέρνερτς και Πέτερ φαν Μπουκλ. Εργάστηκε, επίσης, στην Αυλή του Λουδοβίκου ΙΓ΄. Σύμφωνα με τον Ζοζέφ Ντυβερζέ]] (Jozef Duverger) η πώληση χαρακτικών του στην Αμβέρσα προκάλεσε κάτι σαν σκάνδαλο και θεωρήθηκαν περισσότερο απρεπείς σε σχέση με αυτούς του Αγκοστίνο Καρράτσι.Το 1648 αυτός και άλλοι ζωγράφοι δημιούργησαν τη γαλλική "Académie royale de peinture et de sculpture" υπό την προστασία του Καρδιναλίου Μαζαρέν. Η "Ακαδημία" αυτή αργότερα μετεξελίχθηκε στην "[Académie des beaux-arts" (Ακαδημία Καλών Τεχνών της Γαλλίας). Στον Καναδά Η Αποκαθήλωση, Μουσείο Καλών Τεχνών του Μόντρεαλ. Στη Γαλλία Η Αποκαθήλωση, Ναός Notre-Dame, Καλαί. Ο Ευαγγελισμός, Ανάκτορο Καλών Τεχνών της Λιλ. Η προσκύνηση των ποιμένων, Μουσείο Καλών Τεχνών Μασσαλίας. Νεαρός άνδρας που φορεί μίτρα, αποδίδεται στον φαν Μολ, Μουσείο του Λούβρου, Παρίσι. Κατάβαση του Ιησού από τον Σταυρό, Μουσείο του Λούβρου, Παρίσι. Η Αποκαθήλωση, Μουσείο Καλών Τεχνών της Ρεν. Στη Ρουμανία Η αποβολή του επισκέπτη, 1631, Εθνικό Μουσείο Brukenthal, Σίμπιου. Κατάλογος Φλαμανδών ζωγράφων Pieter van Mol στο Artnet (Γαλλικά) Le siècle de Rubens, exhibition catalogue, Bruxelles, Musées royaux des beaux-arts de Belgique, 1965, p. 138–139. (Γαλλικά) Jean Gaston, Un Tableau de l'Abbaye de Saint-Germain-des-Prés (conservé aujourd'hui au Musée de Marseille) : L' « Adoration des Bergers » (1643) de Pierre Van MOL, d'Anvers, Paris, Imprimerie L. de Soye, 1928, 8 p.
Νυμφαία Ροδόπης

Η Νυμφαία (τουρκικά: Yanıköy - Γιανίκιοϊ ) είναι ένα μειονοτικό χωριό 16 χλμ. βόρεια (οδικώς) από την Κομοτηνή. Μέχρι το 1992 η πρόσβαση στο χωριό γινόταν με ειδική άδεια της αστυνομίας για τους μη μόνιμους κατοίκους .

 Τα σπίτια του χωριού είναι εγκαταλειμμένα και παλιά. Η Νυμφαία είναι χτισμένη στη νότια έξοδο του φυσικού περάσματος της Ροδόπης που ενώνει την πεδιάδα της Κομοτηνής νότια, με την κοιλάδα του Άρδα και τη Φιλιππούπολη στο βορρά. Δυτικά του χωριού (1,5χλμ) υπάρχουν δύο παλιοί νερόμυλοι. Η Νυμφαία χωρίζεται σε τέσσερεις γειτονιές που οριοθετούνται από το ανάγλυφο και τις κλίσεις του εδάφους. Αυτές είναι ο Ορτά Μαχαλάς (μεσαία γειτονιά) στο κέντρο, ο Γιουκαρκί Μαχαλάς (πέρα γειτονιά) ανατολικά, ο Καρσί Μαχαλάς (απέναντι γειτονιά) στα νότια και ο Πρίνκα Μαχαλάς στα δυτικά. Στην πλατεία του χωριού βρίσκεται το χτιστό βάθρο του ιμάμη. Είναι μια μοναδική κατασκευή για το νομό Ροδόπης και χρησιμοποιείται για να υποκαταστήσει το μιναρέ. Δίπλα από το χωριό, περνάει ο νέος δρόμος που συνδέει την Κομοτηνή με την πόλη Κάρτζαλι της Βουλγαρίας . Το χωριό είναι διάσημο για το ομώνυμο οχυρό (βορειοδυτικά του χωριού) όπου 6-7 Απριλίου 1941 έγινε μάχη μεταξύ των δυνάμεων των Γερμανών και του Ελληνικού στρατού. . Στο Οχυρό Νυμφαίας υπάρχει στρατιωτικό μουσείο το οποίο λειτουργεί από το 2000 . Κώστας Κατσιμίγας, "Αναζητώντας την Αρχιτεκτονική φυσιογνωμία των αγροτικών οικισμών του Νομού Ροδόπης", Θρακική Επετηρίδα, Τόμος 5ος, Κομοτηνή 1984, Εκδ. ΜΟΚ, 247 – 286 Γιάννης Κίζης, "Ελληνική Παραδοσιακή Αρχιτεκτονική", Ανατολική Μακεδονία – Θράκη, Αθήνα 1990, Εκδόσεις Μέλισσα. Νικόλαος Μουτσόπουλος, "Συμβολή στην τυπολογία και τη μορφολογία της Ελλαδικής κατοικίας", Θεσσαλονίκη 1977. Βάνα Τεντοκάλλη, "Η οργάνωση του χώρου της κατοικίας ως έκφραση της δομής της οικογένειας", Η περίπτωση της Οργάνης, Θεσσαλονίκη 1989. Πολύδωρος Παπαχριστοδούλου, "Οι Πομάκοι", 23ος Τόμος, Αρχείον του Θρακικού, Λαογραφικού και γλωσσικού θησαυρού, Αθήνα 1958. Πολυμέσα σχετικά με το θέμα Nimfea στο Wikimedia Commons
Ο Ενοικιαστής (ταινία, 1927)

Ο ενοικιαστής (πρωτότυπος τίτλος: The Lodger: A Story of the London Fog) είναι βρετανική ταινία θρίλερ του βωβού κινηματογράφου, σκηνοθετημένη από τον Άλφρεντ Χίτσκοκ και πρόκειται για την τρίτη μεγάλου μήκους ταινία του. Το σενάριο γράφτηκε από τον Έλιοτ Στάναρντ, το οποίο βασίστηκε στο μυθιστόρημα The Lodger της Μαρί Μπέλλοκ Λάουντς. Πρωταγωνιστούν οι Μαρί Ολτ, Άρθουρ Τσέσνι, Τζουν Τριπ, Μάλκομ Κιν και Άιβορ Νοβέλο. Η πλοκή της ταινίας επικεντρώνεται στις έρευνες της εύρεσης ενός κατά συρροή δολοφόνου, όμοιου του Τζακ του Αντεροβγάλτη.

 Στο Λονδίνο διαπράττονται μια σειρά φόνων νέων γυναικών με ρυθμό ένας κάθε εβδομάδα και μία συγκεκριμένη ημέρα. Το νέο κυκλοφορεί από τις εφημερίδες. Σε μια πανσιόν το ηλικιωμένο ζευγάρι των ιδιοκτητών διαβάζει θορυβημένο τα νέα. Τότε εμφανίζεται ως υποψήφιος ένοικος ένας μυστηριώδης νέος, ο οποίος φυσιογνωμικά μοιάζει με τον δολοφόνο. Οι υποψίες των ιδιοκτητών της πανσιόν και της γειτονιάς αρχίζουν να πέφτουν πάνω του. Ο εραστής της κόρης των ιδιοκτητών της πανσιόν, ο οποίος είναι αστυνομικός, τον συλλαμβάνει και εκείνος ξεφεύγει. Καταδιωκόμενος από το πλήθος πιάνεται ο πραγματικός ένοχος. Ο Χίτσκοκ είχε δει ένα θεατρικό έργο με τον τίτλο Ποιος είναι; βασισμένο στο μυθιστόρημα The lodger της Μαρί Μπέλλοκ Λάουντς. Στην συγκεκριμένη ταινία συναντάμε για πρώτη φορά ένα από τα χαρακτηριστικά μοτίβα της χιτσκοκικής κινηματογραφικής παραγωγής: λόγω μιας σειράς άτυχων συμπτώσεων κάποιος αθώος κατηγορείται άδικα για μια σειρά εγκλημάτων. Μετά από δοκιμασίες που αγγίζουν ακόμα και τη ζωή του, τελικά σώζεται. Ο Χίτσκοκ αναφέρει πως επειδή είχαν επιλέξει να υποδυθεί τον κεντρικό ήρωα της ταινίας, τον ένοικο μια θεατρική φίρμα της εποχής, ο ηθοποιός Άιβορ Νοβέλο, θα ήταν πολύ δύσκολο για τους παραγωγούς της ταινίας να παρουσιάζεται ως ο πραγματικός δολοφόνος, διότι θα μειωνόταν η δημοτικότητά του.Προκειμένου να κάνει αντιληπτό στον θεατή, ελλείψει ήχου, τον βηματισμό του νοικάρη στο πάνω πάτωμα χρησιμοποίησε ένα πολύ χοντρό γυάλινο πάτωμα, μέσα από το οποίο οι θεατές της ταινίας έβλεπαν τον νοικάρη να πηγαινοέρχεται. Pierre Lherminier, Χίτσκοκ, μτφρ.Γιώργος Σπανός,εκδ. Πλέθρον, Αθήνα, 1985, σελ.13-14 Μπάμπης Ακτσόγλου, Χίτσκοκ, εκδ.Αιγόκερως, Αθήνα, 1985,σελ.13-16 Φρανσουά Τρυφώ, Χίτσκοκ, μτφρ. Γιάννης Ιωαννίδης, εκδ. Ύψιλον, Αθήνα, 1986, σελ.35-40 Ο Ενοικιαστής στην IMDb Ο Ενοικιαστής στο Rotten Tomatoes Essay: The Lodger: The First 'Hitchcock' Film
Torrentz

Το Torrentz ήταν φινλανδική μετα-μηχανή αναζήτησης BitTorrent που διοικούνταν από ένα άτομο γνωστό ως Flippy. Οι αναζητήσεις του, επιστρέφουν αρχεία torrent από διάφορες μεγάλες torrent ιστοσελίδες και προσφέρει συλλογές διαφόρων μηχανών tracker ανά torrent, που δεν είναι κατ' ανάγκη στο προεπιλεγμένο torrent αρχείο, έτσι ώστε όταν ένας tracker είναι ανενεργός, άλλοι trackers μπορούν να προσφέρουν το αρχείο. Ήταν η δεύτερη πιο δημοφιλής ιστοσελίδα torrent μετά το The Pirate Bay το 2012 και το 2015.

 Τα γραφικά του είναι απλά και μινιμαλιστικά. Αποτελείται από δύο βασικά τμήματα: ένα μενού χρήστη και έναν πίνακα αναζήτησης. Οι χρήστες δεν είναι υποχρεωμένοι να εγγραφούν πριν από την αναζήτηση των αρχείων. Το πεδίο αναζήτησης διαθέτει σύστημα αυτόματης συμπλήρωσης, παρέχοντας προτάσεις με βάση δημοφιλείς αναζητήσεις που ταιριάζουν με τις λέξεις-κλειδιά που έχουν δακτυλογραφηθεί την ίδια ημέρα. Για να εκτελεσθεί μια αναζήτηση, οι χρήστες πληκτρολογούν μια σειρά από λέξεις-κλειδιά που σχετίζονται με την επιθυμητό αποτέλεσμά τους και εκτελούν την αναζήτηση, είτε πατώντας το κουμπί αναζήτηση στη διεπαφή χρήστη, ή πατούν το πλήκτρο Enter στο πληκτρολόγιο. Έπειτα, μια λίστα με αρχεία torrent που ταιριάζουν εμφανίζονται στην οθόνη για να επιλέξει ο χρήστης. Αυτή η λίστα μπορεί να φιλτράρεται από την ηλικία (μία ημέρα, τρεις ημέρες, μία εβδομάδα ή ένα μήνα) του αρχείου και με την ασφάλεια και την ποιότητα, με τις ενδείξεις «χωρίς επιλογή», «καλή», «επαληθευμένη». Από προεπιλογή εφαρμόζεται η «καλή». Η «επαληθευμένη» χρησιμοποιείται αποκλειστικά για αρχεία torrent μεταφορτωμένα από γνωστές ομάδες. Η επιλογή ενός αρχείου torrent από την λίστα των αποτελεσμάτων αναζήτησης θα ανακατευθύνει το χρήστη σε μια άλλη σελίδα απαριθμώντας τις ιστοσελίδες που φιλοξενεί την ίδια ημέρα το συγκεκριμένο αρχείο torrent, μέσω των οποίων ο χρήστης μπορεί να κατεβάσει το αρχείο. Η επιλογή ενός αποτελέσματος θα ανακατευθύνει τον χρήστη στο εξωτερικό δικτυακό τόπο, έτσι ώστε να μπορεί να ολοκληρωθεί η λήψη του αρχείου torrent. Το torrentz.eu χρησιμοποιεί τις τεχνολογίες FreeBSD, PHP, MySQL, Redis, Nginx, Varnis και Sphinx Search. Τον Νοέμβριο του 2008, απατεώνες χρησιμοποιώντας πλαστά έγγραφα προσπάθησαν να καταλάβουν τον ιστότοπο torrentz.com. Ως ένα αντίγραφο ασφαλείας, ο διαχειριστής του ιστότοπου, ανέβασε την ιστοσελίδα στο όνομα χώρου torrentz.eu. Από τις 18 Δεκεμβρίου 2010 το torrentz.eu έγινε το προεπιλεγμένο όνομα του ιστότοπου, λόγω των κατασχέσεων ονομάτων χώρου που διεξάχθηκαν από τις αρχές των ΗΠΑ σε διάφορες torrent ιστοσελίδες. Το torrentz.com βρισκόταν σε ισχύ μέχρι τον Απρίλιο του 2011. Στις 5 Αυγούστου του 2016, το Torrentz έκλεισε από τον διαχειριστή του· λειτουργούσε για πάνω από 13 χρόνια. Το 2013 η Paramount Pictures απευθύνθηκε στην DMCA (Αγγλικά: Digital Millennium Copyright Act) με αίτημα στη Google για να εμποδίσει την παρουσίαση της torrentz.eu και άλλων δύο σελίδων. Ωστόσο, η torrentz.eu αντέκρουσε το αίτημα αυτό λέγοντας ότι οι σύνδεσμοι δεν παραβιάζουν καμία πολιτική πνευματικών δικαιωμάτων. BitTorrent The Pirate Bay Επίσημη ιστοσελίδα
Αυλή Καβάλας

Η Αυλή είναι χωριό του δήμου Παγγαίου της περιφερειακής ενότητας Καβάλας, στην περιφέρεια Ανατολικής Μακεδονίας και Θράκης. Σύμφωνα με την απογραφή του 2011 ο πληθυσμός του ανέρχεται στους 504 κατοίκους.

 Βρίσκεται στο 26ο χλμ της παλιάς εθνικής οδού Καβάλας - Θεσσαλονίκης και είναι κτισμένη σε υψόμετρο 100 μέτρων, στους πρόποδες του Παγγαίου. Διοικητικά υπαγόταν στην κοινότητα Αυλής της επαρχίας Παγγαίου, ενώ με το πρόγραμμα Καποδίστριας εντάχθηκε στον δήμο Πιερέων. Από το 2011 ανήκει στον καλλικρατικό δήμο Παγγαίου. Το χωριό πήρε το όνομα του από το ιερό του Θράκα ήρωα Ιππέα Αυλωνείτη, ενός τοπικού ήρωα που φύλαγε το πέρασμα ανάμεσα στο Παγγαίο και το όρος Σύμβολο. Αρχικά το χωριό βρισκόταν σε ψηλότερο σημείο, αλλά λόγω κατολίσθησης εγκαταλείφθηκε μετά τη δεκαετία του 1950 και εγκαταστάθηκαν στην περιοχή Γέφυρα. Στη θέση «Κερχανάς» στο Παγγαίο, 800 μέτρα περίπου ΒΔ του χωριού, δίπλα στο δρόμο προς την παλιά Αυλή έχει βρεθεί κεραμική και μεταλλουργικές σκωρίες. Η Αυλή ήδη πριν από την ανταλλαγή πληθυσμών του 1923 είχε ελληνικό πληθυσμό (περίπου 300 κατοίκους), ενώ μεταξύ των ετών που μεσολάβησαν από τις απογραφές πληθυσμού του 1961 και του 1971, η Αυλή συνενώθηκε με τον γειτονικό οικισμό Γέφυρα Αυλής. Από τον παλιό οικισμό της Αυλής διέρχεται ορειβατικό μονοπάτι.
Κατάλογος αστέρων του Ταύρου

Ο παρών κατάλογος αστέρων του Ταύρου παραθέτει τους σημαντικότερους αστέρες στον αστερισμό Ταύρο κατά φθίνουσα φωτεινότητα (φαινόμενο μέγεθος), μαζί με τους προσδιορισμούς και κωδικοποιήσεις των αστρονομικών καταλόγων που διαθέτουν και τα βασικά χαρακτηριστικά τους.

 ESA (1997). «The Hipparcos and Tycho Catalogues». Ανακτήθηκε στις 26 Δεκεμβρίου 2006. Kostjuk, N. D. (2002). «HD-DM-GC-HR-HIP-Bayer-Flamsteed Cross Index». Ανακτήθηκε στις 26 Δεκεμβρίου 2006. Roman, N. G. (1987). «Identification of a Constellation from a Position». Αρχειοθετήθηκε από το πρωτότυπο στις 3 Μαρτίου 2016. Ανακτήθηκε στις 26 Δεκεμβρίου 2006. Perryman, M.A.C.· Brown, A.G.A.· Lebreton, Y.· Gomez, A.· Turon, C.· Cayrel de Strobel, G.· Mermilliod, J.C.· Robichon, N.· και άλλοι. (1998). «Hyades membership». Ανακτήθηκε στις 5 Ιανουαρίου 2007. Gould, B. A. «Uranometria Argentina». Reprinted and updated by Pilcher, F. Αρχειοθετήθηκε από το πρωτότυπο στις 27 Φεβρουαρίου 2012. Ανακτήθηκε στις 16 Ιουλίου 2010.
Ανσέγκιζελ

Ο Ανσέγκιζελ (602/610 – δολοφονηθείς 662/679) από τον Οίκο των Αρνουλφιδών ήταν γιος του Αγίου Αρνούλφου επισκόπου του Μετς και της συζύγου του Αγίας Ντόντα. Ο Ανσέγκιζελ ήταν Δομέστικος (στρατιωτικός αρχηγός) και δούκας του Σιγβέρτου Γ΄ της Αυστρασίας (634 – 656), προπάτορας του Καρλομάγνου. Σκοτώθηκε σε κάποιον εμφύλιο πόλεμο από έναν εχθρό.

 Με τον γάμο του (639) με τη Αγία Μπέγκα των Πιπινιδών, κόρη του Πιπίνου Α΄ του Λάντεν παιδιά του ήταν: Πεπίνος του Χέρσταλ 635/640-714, μαγιορδόμος της Νευστρίας, Αυστρασίας & Βουργουνδίας· δούκας & πρίγκιπας των Φράγκων. Μάρτιν του Λον β΄ ήμισυ 7ου αι., κόμης του Λoν. Κλοτίλδη 650–699, παντρεύτηκε τον Θευδέριχο Γ΄ της Νευστρίας. Bouchard, Constance Brittain. Rewriting Saints and Ancestors: Memory and Forgetting in France, 500-1200, University of Pennsylvania Press
Γενικευμένος αλγεβρικός τύπος δεδομένων

Στον συναρτησιακό προγραμματισμό, ένας γενικευμένος αλγεβρικός τύπος δεδομένων (επίσης γνωστός ως GADT και πρώτης τάξεως τύπος φάντασμα) είναι μια γενίκευση του αλγεβρικού τύπου της Haskell και της ML, εφαρμοσμένου πάνω σε παραμετρικούς τύπους. Με αυτή την επέκταση, οι παράμετροι του τύπου επιστροφής ενός κατασκευαστή τύπων μπορούν να επιλεχθούν ελεύθερα όταν δηλώνεται ο κατασκευαστής, ενώ για αλγεβρικούς τύπους στην Haskell 98, η παράμετρος τύπου της τιμής επιστροφή συμπεραίνεται από τους τύπους των παραμέτρων. Οι γενικευμένοι αλγεβρικοί τύποι δεδομένων είναι υλοποιημένοι στον μεταγλωττιστή GHC σαν μια επέκταση, η οποία χρησιμοποιείται, μεταξύ άλλων, από τον Pugs και τον Darcs. Η γλώσσα προγραμματισμού Ωμέγα επεκτείνει τη Haskell με γενικευμένους αλγεβρικούς τύπους δεδομένων.

 Μια πρώιμη εκδοχή των γενικευμένων αλγεβρικών τύπων δεδομένων είχε δοθεί από τους Augustsson και Petersson το 1994 και βασιζόταν στο ταίριασμα προτύπων στον ALF. Οι Sulzmann, Wazny και Stuckey εισήγαγαν τους επεκτεταμένους γενικευμένους τύπους δεδομένων οι οποίοι συνδυάζουν τους γενικευμένους αλγεβρικούς τύπους δεδομένων με τον υπαρξιακό τύπο και τους περιορισμούς τύπων κλάσεων που εισήγαγαν οι Perry, Laufer και Odersky. Ο συμπερασμός τύπων στην έλλειψη οποιασδήποτε επισήμανσης τύπου είναι ένα μη αποφασίσιμο πρόβλημα και οι συναρτήσεις που ορίζονται πάνω σε γενικευμένους αλγεβρικούς τύπους δεδομένων δεν επιδέχονται πρωτεύοντες τύπους στη γενική περίπτωση. Η επανακατασκευή τύπων απαιτεί πολλούς σχεδιαστικούς συμβιβασμούς και αποτελεί τομέα συνεχιζόμενης έρευνας. Οι GADTs βρίσκουν εφαρμογή στον προγραμματισμό με γενικότητες, στις γλώσσες μοντελοποίησης (αφηρημένη σύνταξη υψηλότερης τάξης), στην διατήρηση αναλλοίωτων σε δομές δεδομένων, στην έκφραση περιορισμών σε ενσωματωμένες γλώσσες ειδικού πεδίου και σε αντικείμενα μοντελοποίησης. Μια σημαντική εφαρμογή των γενικευμένων αλγεβρικών τύπων δεδομένων είναι στην ενσωμάτωση της αφηρημένης σύνταξης υψηλότερης τάξης με ασφαλή - από άποψη τύπων - τρόπο. Ακολουθεί παράδειγμα ενσωμάτωσης του λάμβδα λογισμού με απλούς τύπους με μια συλλογή από βασικούς τύπους, ν-άδες, και έναν συνδυαστή σταθερού σημείου. Και μία συνάρτηση υπολογισμού: Η συνάρτηση παραγοντικού μπορεί πλέον να γραφτεί ως: Θα είχαμε συναντήσει προβλήματα αν χρησιμοποιούσαμε συνηθισμένους αλγεβρικούς τύπους δεδομένων. Η μη χρήση της παραμέτρου τύπου θα έκανε τους ανελιγμένους βασικούς τύπους υπαρξιακά ποσοτικοποιημένους, καθιστώντας το αδύνατο να γραφτεί η συνάρτηση υπολογισμού. Με κάποια παράμετρο τύπου, θα ήμασταν περιορισμένοι σε έναν μοναδικό βασικό τύπο. Επιπλέον, κακώς ορισμένες εκφράσεις όπως App (Lam (\x -> Lam (\y -> App x y))) (Lift True) θα μπορούσαν να κατασκευαστούν, ενώ εμφανίζουν σφάλμα τύπων με GADTs. Generalised Algebraic Datatype Page on the Haskell wiki (Αγγλικά) Generalised Algebraic Data Types in the GHC Users' Guide (Αγγλικά) Generalized Algebraic Data Types and Object-Oriented Programming (Αγγλικά) GADTs – Haskell Prime – Trac (Αγγλικά) Papers about type inference for GADTs, bibliography by Simon Peyton Jones (Αγγλικά) Type inference with constraints, bibliography by Simon Peyton Jones (Αγγλικά)
Αναστάσιος Χομπίτης

Ο Αναστάσιος Χομπίτης (Ροδακινό Ρεθύμνου, 1895 - 25 Φεβρουαρίου 1990) ήταν Κρητικός αξιωματικός της χωροφυλακής και συνεργάτης του Ελευθερίου Βενιζέλου, ο πρώτος πρόεδρος της Παγκρήτιας Ένωσης και Γενικός Διοικητής Κρήτης.

 Καταγόταν από τα Σφακιά. Το 1914 πολέμησε εθελοντικά στον πόλεμο για τη Βόρεια Ήπειρο και εν συνεχεία στη Μικρασιατική Εκστρατεία. Κατά την τελευταία κυβερνητική θητεία του Ελευθερίου Βενιζέλου υπήρξε υπασπιστής του ως αξιωματικός της χωροφυλακής. Το 1948 ανέλαβε Υπουργός-Γενικός Διοικητής της Κρήτης. Παράλληλα, από το 1945 ως το 1956 διετέλεσε πρόεδρος της Παγκρήτιας Ένωσης και πρόεδρος της νεοσύστατης Παννησιωτικής Ενώσεως Αγώνα για την Απελευθέρωση της Κύπρου. Τιμήθηκε από την Εκκλησία με το αξίωμα του πατριαρχικού οφικίου και από την Ακαδημία Αθηνών για τη δράση του υπέρ της Βορείου Ηπείρου. Κελαϊδής Πάρης, Μια ζωή δοσμένη στην πατρίδα", Ιδιωτική Έκδοση, Αθήνα 1988, σελ. 302.
Γκιον Μαρκαγκιόνι

Ο Γκιον Μαρκαγκιόνι (αλβανικά: Gjon Markagjoni ή Marka Gjoni, 15 Αυγούστου 1886 ή 28 Αυγούστου 1888 – 28 Απριλίου 1966) ήταν Αλβανός φύλαρχος και πολιτικός, ο οποίος κατά τον Β΄ Παγκόσμιο Πόλεμο συνεργάστηκε με τις δυνάμεις του Άξονα. Λόγω της δοσιλογικής δράσης του, μετά την απελευθέρωση της Αλβανίας αυτοεξορίστηκε στην Ιταλία, όπου και πέρασε το υπόλοιπο της ζωής του.

 Γεννήθηκε το 1886 ή το 1888 στον οικισμό Ορός της βόρειας Αλβανίας (περιοχή που τότε αποτελούσε έδαφος της Οθωμανικής Αυτοκρατορίας) και ήταν γιος του μετέπειτα επικεφαλής της ρωμαιοκαθολικής φυλής των Μιρδιτών, Μάρκα Γκιόνι. Το 1921 έλαβε μέρος στην απόπειρα απόσχισης της Μιρδιτίας από το αλβανικό κράτος με επικεφαλής τον πατέρα του και με την υποστήριξη του βασιλείου της Γιουγκοσλαβίας. Μετά την καταστολή της εξέγερσης, ο Μαρκαγκιόνι κατέφυγε προσωρινά στη Γιουγκοσλαβία, όπου παρέμεινε μέχρι την αμνήστευσή του κατά το επόμενο έτος. Στα χρόνια που ακολούθησαν τον επαναπατρισμό του, ο Μαρκαγκιόνι συμμάχησε με τον τότε υπουργό Εσωτερικών και αργότερα βασιλιά της χώρας, Αχμέτ Ζόγου, διαδέχτηκε τον αποθανόντα πατέρα του στην ηγεσία των Μιρδιτών και με πρωτοβουλίες του προσπάθησε να τερματίσει τις πολυάριθμες βεντέτες μεταξύ αντιπάλων οικογενειών του αλβανικού Βορρά. Ακόμη, επί κυβέρνησης Ζόγου έλαβε τον στρατιωτικό βαθμό του αντισυνταγματάρχη. Το 1939 αντιτάχθηκε δημόσια στον Ζόγου, ενώ μετά την εισβολή και την ακόλουθη κατάληψη της Αλβανίας από τα ιταλικά στρατεύματα, συνεργάστηκε με τις δυνάμεις Κατοχής. Συγκεκριμένα, έλαβε τον τίτλο του πρίγκιπα και τον Αύγουστο του 1939 ορίστηκε μέλος της Ιταλικής Γερουσίας, ενώ κατά τη μετάβασή του στην Ιταλία έγινε δεκτός από τον δικτάτορα Μπενίτο Μουσολίνι. Παράλληλα, στις αρχές του 1943 ορίστηκε από τις ιταλικές αρχές ως υπουργός Εσωτερικών στη βραχύβια αλβανική δοσιλογική κυβέρνηση του Μαλίκ Μπουσάτι. Από αυτή τη θέση, οργάνωσε σκληρές εκκαθαριστικές επιχειρήσεις κατά των ανταρτών και παράλληλα ήρθε σε σύγκρουση με τον Μπουσάτι λόγω διαφορετικών απόψεων επί του τρόπου αντιμετώπισης της αντιστασιακής δράσης. Μετά την ιταλική συνθηκολόγηση του 1943 συνεργάστηκε με τις γερμανικές δυνάμεις Κατοχής. Στα τέλη του 1944 υποστήριξε - από κοινού με άλλους ηγέτες δοσιλογικών αντικομμουνιστικών δυνάμεων του Βορρά - την αποχώρηση των γερμανικών στρατευμάτων από τη χώρα, την οποία εγκατέλειψε και ο ίδιος με προορισμό την Ιταλία, όπου και πέρασε το υπόλοιπο της ζωής του, εξασφαλίζοντας άσυλο από το Βατικανό. Ακόμη ενεπλάκη σε ένα βαθμό στις κινήσεις των Αλβανών εξόριστων για την ανατροπή του κομμουνιστικού καθεστώτος της Αλβανίας. Απεβίωσε στις 28 Απριλίου του 1966 στη Ρώμη, όπου και ετάφη. Σε ό,τι αφορά την προσωπική του ζωή, ο Μαρκαγκιόνι ήταν παντρεμένος από το 1904 με τη Μρίκα Περβίζι, κόρη έτερης ισχυρής οικογένειας της περιοχής, μαζί με την οποία απέκτησε εννιά παιδιά. Elsie, Robert (2015). The Tribes of Albania. History, Society and Culture. London / New York: I.B. Tauris. Fischer, Bernd Jürgen (1999). Albania at War. 1939-1945. London: Hurst & Company.
Γκαγκάεμαουγκα

Η Γκαγκάεμαουγκα (Σαμόα: Gaga'emauga) είναι ένα διαμέρισμα του νησιού Σαβάι των νησιών Σαμόα. Έχει έκταση 223 τ.χλμ. και πληθυσμό 7.108 κατοίκων (2001). Πρωτεύουσα είναι η Σαλέουλα.

 Η Γκαγκάεμαουγκα βρίσκεται κεντρικά των Σαμόα και βορειοανατολικά του Σαβάι. Συνορεύει στα δυτικά με την Γαγκάιφομαουγκα, στα ανατολικά με τη Φάασαλελεαγκα, στα νοτιοδυτικά και νοτιοανατολικά με την Παλάουλι και στα νότια-κεντρικά με την Σατουπάιτεα. Το 1905 το ηφαίστειο Ματαβάτου εξεράγει. Η λάβα κατάστερψε τα χωριά που βρήκε μπροστά της, εκ των οποίων η Σαλέουλα και το Σαλάγκο. Τα ίχνη της λάβας έχουν εξαφανιστεί. Όσοι από τους ανθρώπους αυτών των χωριών επέζησαν, κατέφυγαν στο Ουπόλου. Παρά τη μετακίνησή τους, κράτησαν τα ήθη, τα έθιμα και τις παραδόσες τους. Σαλέουλα Αβάο Φαγκαμάλο Λέαουβάα Λέαουβάα Λελέπα Ματαούτου Μάουγκα Σαφάι Σαλέια Παταμέα Σαλμούνου Σαμαλαέουλου Σατόαλεπαι Η Γκαγκάεμαουγκα είναι γειτονικό διαμέρισμα της Γκαγκάιφομαουγκα. Τα δύο αυτά διαμερίσματα αποτελούν το Ιτου-ο-Τάνε (Itu-o-Tane, Η Πλευρά των Ανδρών). Διαμερίσματα των Σαμόα
Έρικ Άνταμς (μουσικός)

O Έρικ Άνταμς είναι Αμερικανός τραγουδιστής της heavy metal μουσικής, γνωστός ως ιδρυτικό μέλος του συγκροτήματος Manowar, στους οποίους παραμένει από την δημιουργία τους μέχρι σήμερα.

 Ο Άνταμς γεννήθηκε ως Λούις Μαρούλο το 1952 και η πρώτη του επαφή με την ροκ μουσική ήλθε στα έντεκα του χρόνια όταν σχημάτισε τους The Kids, με τους οποίους κυκλοφόρησε το σινγκλ "Lovin' Everyday" το 1965. Ακολούθησαν οι Looks και οι Harlequin, για να σχηματίσει τους Manowar το 1980, μαζί με τους Τζόι Ντι Μάιο και Ross the Boss, παίρνοντας το παρωνύμιο Έρικ Άνταμς, ως συνδυασμό των ονομάτων των δύο υιών του, Έρικ και Άνταμ. Κύρια επιρροή του υπήρξε ο Ίαν Γκίλαν των Deep Purple, των οποίων έχει δηλώσει μεγάλος οπαδός, ενώ επηρεάστηκε επίσης από τον Ozzy Osbourne και τον Ρομπ Χάλφορντ.Οι Manowar κυκλοφόρησαν τον πρώτο τους δίσκο το 1982 με τίτλο "Battle Hymns" και αναγνωρίστηκαν ως ένα από του σπουδαιότερα σχήματα του είδους με άλμπουμ όπως τα "Into Glory Ride" (1983), "Hail to England" (1984), "Sign of the Hammer" (1984) και "Kings of Metal" (1988). Ο Άνταμς, μαζί με τον Ντι Μάιο, είναι τα δύο βασικά και αναντικατάστατα στελέχη του συγκροτήματος από την ίδρυση του μέχρι σήμερα. Εκτός της heavy metal μουσικής, έχει τραγουδήσει ζωντανά το "Nessun dorma" από την "Turandot" του Τζάκομο Πουτσίνι το 1999 και στο στούντιο το 2002 για το άλμπουμ "Warriors of the World". Επίσης, τραγούδησε το "Το φάντασμα της όπερας" του Άντριου Λόυντ Γουέμπερ το 2007, μαζί με την Μαρία Μπρίον των HolyHell, ενώ έχει ηχογραφήσει το τραγούδι "Where Eagles Fly" με την Σάρα Μπράιτμαν για τον δίσκο "Harem", κομμάτι το οποίο τελικά δεν κυκλοφόρησε. Στις 30 Ιουνίου 2007, τραγούδησε τον εθνικό ύμνο της Βουλγαρίας σε συναυλία των Manowar στην Καβάρνα. Biography | Manowar Eric Adams - Encyclopaedia Metallum: The Metal Archives Eric Adams | Credits | AllMusic
Ναραγιανγκάντζ

Το Ναραγιανγκάντζ (βεγγαλικά: নারায়ণগঞ্জ, Naraeongônj) είναι πόλη στο κεντρικό Μπανγκλαντές. Βρίσκεται στην επαρχία Ναραγιανγκάντζ, κοντά στην πρωτεύουσα Ντάκα και έχει πληθυσμό περίπου 2.2 εκατομμυρίων κατοίκων. Η πόλη βρίσκεται στην όχθη του ποταμού Σιταλάκσια. Το λιμάνι του Ναραγιανγκάντζ είναι σημαντικό ναυτιλιακό και βιομηχανικό κέντρο. Αποτελεί επίσης κέντρο επιχειρηματικών και βιομηχανικών δραστηριοτήτων, ιδίως των μονάδων εμπορίας και μεταποίησης γιούτας και του τομέα της κλωστοϋφαντουργίας της χώρας. Έχει το παρατσούκλι Ντάντι του Μπαγκλαντές λόγω της παρουσίας πολλών εργοστασίων γιούτας. (Η Ντάντι ήταν η πρώτη βιομηχανική 'Γιουτόπολη' στον κόσμο.)

 Η πόλη πήρε το όνομά της από τον Μπικόν Λαλ Πάντεϊ, θρησκευτικό ηγέτη ινδουιστών που ήταν επίσης γνωστός ως Μπενούρ Θακούρ ή «Λάξμι Ναραγιάν Θακούρ». Ενοίκιασε την περιοχή από τη Βρετανική Εταιρεία των Ανατολικών Ινδιών το 1766 μετά τη Μάχη του Πλάσσεϊ. Δώρισε τις αγορές και τη γη στις όχθες του ποταμού, ως ιδιοκτησία του "Ντεβότορ" ή "Δοσμένος στο Θεό", και τα κληροδότησε για έξοδα συντήρησης για τη λατρεία του θεού Ναραγιάν.Το ταχυδρομείο δημιουργήθηκε το 1866 και η υπηρεσία τηλέγραφου Ντάκα-Ναραγιανγκάντζ ξεκίνησε το 1877. Η Τράπεζα της Βεγγάλης εισήγαγε την πρώτη τηλεφωνική υπηρεσία το 1882. Ο Δήμος Ναραγιανγκάντζ δημιουργήθηκε στις 8 Σεπτεμβρίου 1876. Το πρώτο νοσοκομείο της περιοχής, το νοσοκομείο Ναραγιανγκάντζ Βικτόρια ιδρύθηκε το 1885 από το δήμο με οικονομική συνεισφορά του Χαρακάντα Μπανερτζί. Η Αστική Εταιρεία του Ναραγιανγκάντζ ιδρύθηκε στις 5 Μαΐου 2011 συγχωνεύοντας τους πρώην δήμους Ναραγιανγκάντζ, Σιντιργκάντζ και Καντάμ Ρασούλ. Ο δήμαρχος της Αστικής Εταιρείας του Ναραγιανγκάντζ είναι η Δρ. Σελίνα Χαγιέτ Άιβι. Website of Narayanganj City Corporation